Politiattest/ vandelsattest i frivillige organisasjoner

*Som frivillig organisasjon møter man ofte spørsmålet om man skal kreve politiattest, også kjent som vandelsattest, fra medlemmene sine. Det er ikke alltid man har rett til å krevepolitiattest fra sine frivillige. I dette dokumentet prøver vi å gi deg en oversikt og hjelpe deg å gjøre en vurdering på om politiattest er riktig for din organisasjon.*

Hva er en politiattest?

En politiattest viser om noen har brutt loven innenfor feltet de skal jobbe i. Arbeidsgiver, organisasjoner eller studiesteder kan kreve en slik attest for å sjekke om en person egner seg for jobben de skal gjøre. Det vanligste er å søke om en ordinær politiattest som omfatter relevante opplysninger. Det finnes også andre former for politiattester til mer spesifikke formål. [Her kan du lese mer om politiattest hos politiet.](https://www.politiet.no/tjenester/politiattest/opplysninger-i-politiattesten/#undefined)

Kan vi kreve politiattest?

For at dere som organisasjoner skal kunne kreve politiattest fra en frivillig må den frivillige hos dere utføre oppgaver som innebærer at hen har et tillits- eller ansvarsforhold ovenfor mindreårige (under 18 år) eller personer med utviklingshemming. Skal personen utføre slike oppgaver, har dere hjemmel i loven til å kreve attest.

Det at man har lov til å kreve en politiattest betyr ikke at det er nødvendig, eller at man absolutt må kreve en attest. Det er opp til organisasjonen å avgjøre om det er nødvendig for deres formål. Man må ta en nøye vurdering om det er nødvendig å hente inn attest for den rollen den frivillige skal fylle.

Hva bør vi tenke på når vi gjør en vurdering?

* Har personen tillitsverv og/eller lederansvar?
* Skal personen ha mye kontakt med mindreårige eller personer med utviklingshemminger?
* Hva kan bli konsekvensene for organisasjonen hvis man ikke henter inn politiattest og en uønsket hendelse oppstår?

Det er viktig å understreke at innhenting av politiattester ikke er en erstatning for dere jobber aktivt for å ha gode rutiner for varsling og forebygging av grenseoverskridende adferd i organisasjonen. Det er bare et av mange virkemidler organisasjonene kan benytte.

Se LNUs ressurser på dette her: [www.trygg.lnu.no](http://www.trygg.lnu.no)

Lovhjemmel

Lovhjemmel finnes her:

* [Politiregisterloven § 39 første ledd](https://lovdata.no/lov/2010-05-28-16/§39)
* [Politiregisterforskriften § 34-1](https://lovdata.no/forskrift/2013-09-20-1097/§34-1)

*"Personer som utfører eller skal utføre oppgaver for frivillige organisasjoner som innebærer et tillits- eller ansvarsforhold overfor mindreårige eller personer med utviklingshemming."*

Viktige punkter å huske:

* Politiattesten må vises frem før personen starter med oppgaven.
* Politiattesten skal ikke være eldre enn 3 måneder når den fremvises.
* Organisasjonen kan ikke kreve ny politiattest senere hvis personen fortsatt har samme stilling.
* Organisasjonen kan kreve ny politiattest hvis personen får ny stilling, eller hvis det har vært et opphold i jobben eller vervet over tid. Dette gjelder også hvis arbeidsoppgavene endrer seg. I disse tilfellene må du sende ny bekreftelse på formålet med politiattesten.

Nyttige lenker:

* For enda mer informasjon kan du også lese [Frivillighet Norge sin ressursside om politiattester i frivillige organisasjoner](https://www.frivillighetnorge.no/verktoy/ha-det-formelle-i-orden/politiattester/).
* For å få [skjema for bekreftelse av formål for å hente inn politiattest](https://www.politiet.no/tjenester/politiattest/kreve-politiattest-fornyet-vandelskontroll/) kan dere gå inn her.

Husk at en politiattest ikke er en garanti for trygg organisasjonskultur, vi anbefaler på det sterkeste at dere bruker våre ressurser på [www.trygg.lnu.no](http://www.trygg.lnu.no) og lager gode rutiner og retningslinjer i egen organisasjon.

*Trenger dere veiledning? Ta kontakt med oss på* [*lnu@lnu.no*](mailto:lnu@lnu.no)